Predkladacia správa

Minister vnútra SR predkladá na rokovanie vlády SR materiál „Návrh na zmenu a doplnenie Dohody medzi vládou Slovenskej republiky a vládou Poľskej republiky o hraničných priechodoch, o prekračovaní štátnej hranice na turistických chodníkoch križujúcich štátnu hranicu a o zásadách prekračovania štátnej hranice mimo hraničných priechodov, podpísanej dňa 1. júla 1999 v Trstenej, uzavretím dohôd formou výmeny nót“. Predkladaný materiál sa týka zmeny a doplnenia príloh Dohody medzi vládou Slovenskej republiky a vládou Poľskej republiky o hraničných priechodoch, o prekračovaní štátnej hranice na turistických chodníkoch križujúcich štátnu hranicu a o zásadách prekračovania štátnej hranice mimo hraničných priechodov, podpísanej dňa 1. júla 1999 v Trstenej (ďalej len „pôvodná dohoda“).

V prílohe č. 2 pôvodnej dohody (zoznam hraničných priechodov, ktorých otvorenie sa predpokladá) sa na základe návrhu poľskej strany, ktorý bol predložený diplomatickou nótou č. DPT.I-2265-17-2002/SW/473 zo dňa 19. októbra 2004, mení druh dopravy na hraničnom priechode Červený Kláštor – Sromowce Nižne z kompy na peších, cyklistov, lyžiarov a invalidné vozíky. Investorom predpokladanej výstavby je Gmina Czorsztyn so sídlom v Maniowach (Poľská republika). 

Ďalej sa v prílohe č. 3 pôvodnej dohody navrhuje zriadenie ďalších miest na prekračovanie štátnej hranice na turistických chodníkoch križujúcich štátnu hranicu. Ide o hraničný priechod Eliašovka – Eliaszówka a hraničný priechod Kikula-Kykula.

Vlastný materiál tvoria štyri návrhy diplomatických nót slovenskej strany, ktoré sú odpovednými nótami na iniciačné nóty poľskej strany (DPT.I-2265-17-2002/SW/473 z 19. 10. 2004; DPT.I-2265-17-2002/SW/511 z 26. 11. 2004; DPT.I-2265-17-2002/56 z 3. 2. 2005; DPT.I-2265-17-2002/SW/137 z 15. 4. 2005). 

Vzhľadom na výsledky medzirezortného pripomienkového konania, v rámci ktorého Ministerstvo zahraničných vecí SR uplatnilo pripomienku týkajúcu sa doplnenia predkladaného materiálu o hraničný priechod Łapszanka-Osturňa (iniciačná nóta poľskej strany č. DPT-I-2265-17-2002/SW/537 z 24. 12. 2004), je predkladaný materiál doplnený o návrh odpovednej diplomatickej nóty slovenskej strany. 

Návrh dohody nemá finančný, ekonomický, environmentálny vplyv ani vplyv na zamestnanosť a podnikateľské prostredie.

Návrh dohody zodpovedá záujmom zahraničnej politiky Slovenskej republiky, je vypracovaný v súlade s právnym poriadkom Slovenskej republiky a všeobecnými zásadami medzinárodného práva, ako aj so záväzkami Slovenskej republiky vyplývajúcich jej z iných medzinárodných dokumentov.